CELEX: 62021TN0289
Language: fi
Date: 2021-05-25 00:00:00
Title: Asia T-289/21: Kanne 25.5.2021 – Bastion Holding ym. v. komissio

12.7.2021   
            
            
               FI
            
            
               Euroopan unionin virallinen lehti
            
            
               C 278/66
            
         
      Kanne 25.5.2021 – Bastion Holding ym. v. komissio
      (Asia T-289/21)
      (2021/C 278/90)
      Oikeudenkäyntikieli: englanti
      
         Asianosaiset
      
      
         Kantaja: Bastion Holding BV (Amsterdam, Alankomaat) ja 35 muuta kantajaa (edustajat: asianajajat B. Braeken ja X.Y.G. Versteeg)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ensisijaisesti kumoamaan komission 15.3.2021 tekemän päätöksen C(2021) 1872 final, joka koskee kolmatta muutosta kiinteiden kulujen korvaamista koskevaan suoraan tukijärjestelmään yrityksille, joihin COVID-19-pandemia vaikuttaa (SA.62241 (2021/N)) – Alankomaat, siltä osin kuin se koskee suurten yritysten 600 000 euron enimmäismäärää
               
            
                  —
               
               
                  vaihtoehtoisesti kumoamaan mainitun päätöksen kokonaisuudessaan
               
            
                  —
               
               
                  lisäksi velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että komissio ei ole aloittanut muodollista tutkintamenettelyä, koska se on virheellisesti päättänyt, että tukitoimenpiteen soveltuvuudesta sisämarkkinoille ei ole epäselvyyttä.
                  
                              —
                           
                           
                              Tässä kanneperusteessa kantajat väittävät ensiksi, että valtiontukitoimenpide ei ole soveltuva tavoittelemaan sen päämäärää, joka on Alankomaiden taloudessa olevan vakavan häiriötilan korjaaminen korvaamalla sellaisten yritysten kiinteitä kuluja, jotka ovat menettäneet 30 prosenttia liikevaihdostaan COVID-19-pandemian ja hallituksen sen seurauksena tekemien toimenpiteiden seurauksena. Tuen enimmäismäärä ei sovellu hakijoiden mukaan valtiontukitoimenpiteellä tavoitellun päämäärän saavuttamiseen. Tukitoimenpiteenä myönnetään 600 000 euron enimmäismäärä suurille yrityksille. Kyseinen määrä on riittämätön Alankomaiden taloudessa olevan vakavan häiriötilan korjaamiseen varmistamalla sen, että yritykset pysyvät taloudellisesti kannattavina. Erityisesti hakijoiden kaltaisille suurille yrityksille 600 000 euroa on riittämätön vastaamaan tehokkaasti COVID-19-pandemian seurauksena kärsittyyn liikevaihdon menetykseen.
                           
                        
                              —
                           
                           
                              Toiseksi kantajat esittävät, että valtiontukitoimenpide on suhteeton. Nykyinen järjestelmä ylittää sen, mikä on tarpeen, jotta ehkäistään PK-yritysten likviditeettivajetta ja korvataan niiden kiinteitä kuluja. Itse asiassa PK-yrityksille myönnetty suhteeton summa antaa niille mahdollisuuden olla kilpailukykyisempiä, koska niiden kiinteät kulut rajoittavat niitä vähemmän. Lisäksi tukea saaneiden PK-yritysten ei ole tarvinnut turvautua (1) yhtä vahvasti osakepääomaansa kilpailukyvyn säilyttämiseksi kuin kantajien. Kantajat saavat 600 000 euron enimmäismäärän pitääkseen 33 hotellia toiminnassa. PK-yritykset puolestaan voivat saada miltei saman summan ainoastaan pienen tai keskikokoisen hotellin likviditeettivajeen korjaamiseen.
                           
                        
            
                  2)
               
               
                  Toinen kanneperuste, joka perustuu komission menettelyllisiin virheisiin, koska riidanalaisen päätöksen perustelut ovat puutteelliset.
                  
                              —
                           
                           
                              Toinen kumoamisperuste koskee riidanalaisen päätöksen menettelyllisiä puutteita. Kantajien mukaan päätöksen perustelut ovat puutteelliset, koska siinä ei käsitellä missään muodossa PK-yritysten ja suurempien yritysten välisen enimmäistuen eron suhteettomuutta (tai suhteettomuuden perusteluita). Siinä ei myöskään käsitellä itse toimenpiteen soveltuvuutta tai sitä seikkaa, että PK-yritykset voivat saada tukea kahden aikaisemman tukitoimenpiteen nojalla. Komissio on näin ollen päätöksellään jättänyt antamatta hakijoille mahdollisuuden tarkistaa perustelut sille, että valtiontukitoimenpide on todettu sisämarkkinoille soveltuvaksi. Tämä rikkoo SEUT 296 artiklaa.
                           
                        
            
         (1)  Toimituksellinen huomautus: hakemuksen mukaan kyseenalaisten yritysten on ”hyödynnettävä” osakepääomaansa.